Fitch maan weer oor staatskuld | Netwerk24
Deur Reuters 16 Julie 2020 14:32
Fitch Ratings is steeds negatief oor Suid-Afrika se finansiële toekoms. Foto: Argief
As Suid-Afrika nie met 'n duidelike plan vorendag kan kom oor hoe sy staatskuld in toom gehou gaan word nie, sal dit lei tot 'n verdere afgradering, maan Fitch.
Dié internasionale kredietgraderingsagentskap het reeds in Junie ná Tito Mboweni, minister van finansies, se "noodbegroting" gesê hy is skepties oor die regering se voorneme om binne vier jaar die staat se skuldvlakke te stabiliseer.
Fitch het weer vandeesweek gewaarsku oor die rigting wat staatskuld inslaan.
Die staatskuld is op pad om volgende jaar die kerf van 80% van die bruto binnelandse produk (BBP) oor te steek omdat die regering meer moet leen om die koronavirus onder beheer te kry.
Fitch het reeds in April die land se kredietgradering dieper in rommel in afgradeer en ook toe aangedui dit is weens 'n gebrek aan 'n duidelike pad oor hoe die skuldlas gestabiliseer gaan word en hoe hoër ekonomiese groei behaal gaan word.
Die ander bekende graderingsagentskappe, Moody's en S&P, het ook die land se staatskuld na rommel gegradeer.
" 'n Voortgesette styging in die verhouding van staatskuld tot BBP en 'n gebrek aan 'n duidelike en geloofwaardige pad om dié verhouding te stabiliseer, gaan lei tot 'n verdere afgradering van Suid-Afrika se BB-gradering, wat reeds op 'n negatiewe vooruitsig geplaas is," het Jan Friederich, hoof van Fitch se graderings in Afrika, gesê.
"Maatskaplike en politieke faktore, insluitend uitsonderlik hoë ongelykheid, magtige vakbonde en diep meningsverskille binne die ANC, bied wesenlike hindernisse vir fiskale konsolidering." – Reuters